Torna a l'Eliana la Setmana del Teatre
24 de març de 2023

L'Eliana celebra de nou la Setmana del Teatre que, en col·laboració amb APLAE (Associació Per les Arts Escèniques de l'Eliana) i Teatreliana, arrancarà aquest diumenge 26 amb la comèdia ‘Teràpia singular’. Teatreliana portarà a escena aquesta història tan divertida com reflexiva, que és una picada d'ullet a la llibertat de triar el destí, d'escriure'l i reescriure'l, si és necessari. La cita serà a les 19 hores a l’Auditori Municipal i les entrades poden adquirir-se en Elientrada.

Dilluns 27, Dia Mundial del Teatre, també a les 19 hores, el Nou Espai del Centre Sociocultural acollirà una conferència a càrrec d'Antonio Valero titulada ‘Vaig triar ser actor… malgrat tot!’. Una oportunitat per a conéixer la trajectòria i l'experiència professional d'aquest actor valencià, que també donarà consell als qui vulguen endinsar-se en el món de la interpretació.

El divendres 31 la setmana finalitzarà amb l'obra de teatre ‘El bosc màgic i la gemma de la vida’, interpretada per l'alumnat del taller d’APLAE. La gesta d'un explorador cobejós que, gràcies a una trobada fortuïta amb la princesa del bosc canviarà per complet la seua visió de la vida. La representació es portarà a escena a l'Auditori, a les 19 hores, i les entrades estan igualment disponibles en Elientrada.

La regidora de Cultura, Eva Santafé, ha convidat a elianers i elianeres a gaudir d'aquest espai de trobada amb aquesta disciplina artística fonamental i carregada de valors humans i d'històries per a reflexionar.